Bændasamtök Íslands , landbúnaðarráðuneytið og Landbúnaðarháskóli Íslands efna til málþings um erfðatækni í landbúnaði í Súlnasal hótels Sögu miðvikudaginn 21. júní nk. frá kl. 13 - 17 . Tilefnið er ályktun búnaðarþings 2005 og umræða sem annað veifið sprettur upp um þetta efni . Þarna verður fjallað um erfðatækni faglega og fordómalaust , bæði möguleika og hvað varast ber , og m.a. fengnir til þess tveir vísindamenn frá Bretlandi og Bandaríkjunum , sem eru meðal virtustu fagmanna og ráðgjafa á þessu sviði . Flutt verða fimm erindi á málþinginu en fyrirlesarar eru Ólafur S. Andrésson prófessor við Háskóla Íslands , Björn Örvar og Einar Mäntylä frá ORF Líftækni , Snorri Baldursson aðstoðarforstjóri Náttúrufræðistofnunar Íslands og tveir erlendir fræðimenn , Chris Pollock forstjóri Rannsóknarstofnunar grasræktar og umhverfismála og formaður ráðgjafarnefndar bresku ríkisstjórnarinnar um sleppingu erfðabreyttra lífvera út í umhverfið og Charles Arntzen sameindalíffræðingur frá Arizona State University í Bandaríkjunum en hann á sæti í ýmsum ráðgjarnefndum , þar á meðal ráðgjafaráði Bandaríkjaforseta í vísindum og tækni . Fundarstjóri verður Kristín Ingólfsdóttir rektor Háskóla Íslands en Ágústa Guðmundsdóttir prófessor við sama skóla stjórnar pallborðsumræðum . Í erindunum verður fjallað almennt um erfðatækni og hagnýtingu hennar í landbúnaði , framleiðslu á lífvirkum lyfjum úr plöntum , möguleika íslensks landbúnaðar og umhverfislega áhættu við slíka framleiðslu og um reglur Evrópusambandsins um þá varúð sem gæta ber við ræktun erfðabreyttra plantna . Í lok fundarins gefst tækifæri á að varpa fram fyrirspurnum til málshefjenda .